הוועדה המיוחדת ליישום הנגשת המידע הממשלתי ועקרונות שקיפותו לציבור, כנסת 20, פרוטוקול מספר 88, 2017-05-16 10:30

סתיו שפיר: בוקר טוב לכולם, אנחנו נפתח את ישיבת ועדת השקיפות בנושא התוכנית הממשלתית לשילוב יוצאי אתיופיה – דרך חדשה.

סתיו שפיר: זאת תוכנית חשובה מאוד ובתחילת הדיון אני מברכת על היום הזה שנערך היום בכנסת, היום המיוחד למען יוצאי אתיופיה, שיזם חבר הכנסת דב חנין.

סתיו שפיר: אני חושבת שהעובדה שמתקיימים היום 11 דיונים בוועדות הכנסת השונות היא הוכחה מדהימה לכך שהמחאה הכול כך חשובה שערכו צעירים יוצאי אתיופיה לפני כבר יותר משנה – שנתיים, הזמן טס – עוררה תהודה, משמעות והצעדים הפוליטיים שנגזרים ממנה.

סתיו שפיר: היא הצליחה לייצר מצב שהיום רוב רובם של חברי הכנסת מבינים את החשיבות ובלי קשר לאופוזיציה וקואליציה מנסים להתניע את המהלכים האלה בכל הוועדות השונות.

סתיו שפיר: אני מאוד מקווה שבדרך הזאת ובנכונות הזאת אנחנו גם נראה תוצאות, וכמה שיותר מהר.

סתיו שפיר: כאן נגיע לאתגרים, ולכן אנחנו עורכים את הישיבה הזאת, שהיא ישיבת מעקב אחר יישום התוכנית.

סתיו שפיר: נמצאים אתנו נציגים מכל משרדי הממשלה שיש בהם תפקידים ליישום התוכנית החשובה הזאת, לרבות משרד ראש הממשלה שאחראי על היישום והבקרה של התוכנית.

סתיו שפיר: יושבים אתנו גם נציגים מארגונים ומעמותות למען יוצאי אתיופיה, ארגוני החברה האזרחית, וכן צעירים וצעירות שנמצאים כאן גם כדי לספר על הפערים ועל הדברים שצריך לעשות על מנת לצמצם אותם במהירות האפשרית.

סתיו שפיר: אלו דברים שהיה ראוי, כמובן, שייעשו בעבר, אבל ננסה לקדם במהירות האפשרית.

סתיו שפיר: את הדיון הקודם ערכנו ממש לפני העברת התקציב של 2017 ו-2018 וכבר אז הבענו פה חשש שהכסף שהובטח ליוצאי אתיופיה לא באמת יעבור.

סתיו שפיר: החשש הזה הגיע מאחר וכאשר פתחנו את ספר התקציב וחיפשנו את הכסף הזה, פשוט לא הצלחנו למצוא אותו.

סתיו שפיר: כשזימנו את נציגי המשרדים לוועדה גילינו שהרבה מהכסף הזה נשאר בגדר הבטחה, כלומר לא נכנס באמת לבסיס התקציב.

סתיו שפיר: זה אומר שהוא לא באמת מועבר, לא באמת נמצא בתוך התקציב אלא מובטח במסגרת מה שנקרא "העברות תקציביות".

סתיו שפיר: אני חייבת לומר שלמרות המעקב שעושה טלל דולב, שעומדת בראש הצוות החשוב הזה במשרד ראש הממשלה, אין מנוס מלקבוע כבר בתחילת הישיבה הזאת, ואני אומרת את זה בצער רב, שהכסף הזה עדיין לא הועבר.

סתיו שפיר: הוא עדיין לא נמצא בתקציב והוא מחכה להעברות תקציביות.

סתיו שפיר: למה יש הבדל משמעותי בין תקציב לבין העברות תקציביות?

סתיו שפיר: מה שנמצא בתוך תקציב המדינה, בעצם התקציב שהצביעה עליו הכנסת, הוא כסף שניתן להעביר אותו, להשתמש בו, לבצע אותו כפי שזה אמור להיות במצב מתוקן ומסודר.

סתיו שפיר: מה שכפוף להעברות תקציביות הוא כסף שצריך אחר כך כל מיני אישורים של ועדת הכספים, כל מיני אישורים של חברי כנסת והוא לא מתוכנן בבסיס התקציב.

סתיו שפיר: זה אומר שבראש ובראשונה לא בטוח שיהיה הכסף ולא בטוח שהוא יעבור.

סתיו שפיר: שנית, הכסף הזה עלול להיות כפוף לכל מיני דילים פוליטיים והחלטות אחרות שיעברו במהלך השנה.

סתיו שפיר: שלישית, אם יחליטו במשרד האוצר או בממשלה שלא מתחשק להם להעביר אותו, הם ידאגו להעביר אותו רק בסוף של הסוף של השנה, כך שמשרדי הממשלה או הגופים שאמורים לקבל אותו כתמיכה, כבר לא יוכלו להשתמש בו והוא יחזור לקופת המדינה.

סתיו שפיר: זה טריק כזה כדי לצמצם תקציבים חברתיים וזה דבר שאנחנו נלחמים נגדו בכל הכוח ולכן אנחנו מתעקשים שהכסף ייכנס לבסיס.

סתיו שפיר: כרגע, משיש לנו תקציב דו-שנתי, אנחנו נתעקש שהכסף הזה יעבור במהירות האפשרית.

סתיו שפיר: לצד זה אני רוצה להגיד מילה טובה מאוד.

סתיו שפיר: מאז הדיון הקודם של הוועדה הועברו כבר 60 מיליון שקלים שהוקצו בתקנה מיוחדת למען התוכנית, כפי שאנחנו ביקשנו כאן.

סתיו שפיר: זה חשוב מאוד כדי שניתן יהיה לעשות עליה מעקב.

סתיו שפיר: זאת תקנה שלא הייתה קיימת קודם והיא מתקיימת כמקור תקציבי נוסף למשרדי הממשלה השונים.

סתיו שפיר: התוכנית הזאת היא לא התוכנית היחידה שאנחנו עוקבים אחר היישום והביצוע שלה, שנמצאת בתוכניות הרב-שנתיות החשובות ביותר.

סתיו שפיר: יש לנו תוכנית למאבק בעוני, התוכנית לצמצום פערים בין החברה הערבית לחברה היהודית בישראל, 922, ובעיקר ובראש ובראשונה התוכנית למען הצפון שהייתה אמורה לכלול 18 מיליארד שקלים.

סתיו שפיר: כל התוכניות האלה לא תוקצבו בבסיס, כל התוכניות האלה מחכות לכל מיני סוגים של העברות, כל התוכניות האלה נשארו בגדר הבטחות ולא נכנסו לתקציב המדינה, כפי שהן אמורות להיות בחוק.

סתיו שפיר: כאן בוועדת השקיפות אנחנו עורכים את המעקב הזה כי מבלי שקיפות ומבלי שאנחנו נדע איפה נמצא כל שקל, לא ניתן יהיה לעקוב אחרי זה ולא ניתן יהיה לדאוג שהדבר הזה יבוצע.

סתיו שפיר: אני אבקש עכשיו מחבר הכנסת דב חנין, שבטח נאלץ לעבור בין ועדות רבות, לומר כמה מילים ואחר כך נעבור לדיווח של טלל דולב על ההתקדמות.

סתיו שפיר: אחרי זה נשמע את הארגונים ואת משרדי הממשלה.

סתיו שפיר: תודה.

דב חנין: תודה לך, גברתי יושבת-הראש, תודה על רשות הדיבור ותודה על החלטתך לקיים את הדיון החשוב הזה.

דב חנין: אכן, יום המאבק לשוויון יוצאי אתיופיה הוא בכנסת יום מאוד מאוד עתיר פעילות.

דב חנין: עכשיו אנחנו מקיימים במקביל דיונים ב-11 ועדות ואני מתנצל מראש שאני אצטרך לרוץ לוועדות נוספות.

דב חנין: זה באמת חסר תקדים מבחינת יום נושאי בכנסת ואני מלא הערכה לכל הרבים שעסקו במלאכה.

דב חנין: קודם כל, לפעילים ולפעילות, לארגונים, לאגודת יהודי אתיופיה שגם נמצאים אתנו כאן.

דב חנין: אנחנו מציינים את היום הזה במלאת שנתיים למחאה ההמונית של יוצאי אתיופיה ברחובות תל אביב וגם ברחובות ירושלים.

דב חנין: אני חושב שזה היה אירוע מאוד מאוד חשוב, מרגש והיסטורי, ואני חושב שצריך לקבוע אותו בספר ההיסטוריה של מדינת ישראל.

דב חנין: הדרך לקבוע את זה היא באמצעות הפיכת היום הזה, יום המאבק לשוויון ליהודי אתיופיה, ליום קבוע בכנסת של ציון המאבק הזה ושל ציון האתגרים שעדיין עומדים בפנינו.

דב חנין: הדיון שמתקיים בוועדה הזו של הכנסת הוא דיון חשוב במיוחד.

דב חנין: כשאנחנו לומדים את המצב אנחנו יכולים לסכם לעצמנו, גברתי יושבת-הראש, שבמלאת שנתיים למחאה הדיבורים השתנו.

דב חנין: הדיבורים השתנו.

דב חנין: אנחנו רואים דוחות, למשל הדוח של הוועדה בראשות מנכ"לית משרד המשפטים, ועדת פלמור, עם רעיונות חדשים, עם תפיסות אחרות, עם מחויבות ברמה אחרת, ואנחנו שומעים גם הרבה דיבורים ממשרדי ממשלה נוספים על תוכניות, רעיונות ויוזמות.

דב חנין: הקושי הוא שחלק גדול מהדברים האלה לא מתורגם לשפת מציאות.

דב חנין: אנחנו עדיין נמצאים בפער גדול מדי בין הדיבורים לבין המעשים.

דב חנין: וכאן העבודה של הוועדה הזאת, גברתי יושבת-הראש, העבודה של הסתכלות על הפרטים – מה באמת קורה ומה לא קורה.

דב חנין: איזה כסף עובר ואיזה כסף לא עובר.

דב חנין: איזה דיבורים נשארים ברמת הכרזה כללית, אבל ברמת מדיניות קונקרטית קורים דברים אחרים לגמרי.

דב חנין: השאלות האלה – איפה אנחנו לא מממשים את מה שאנחנו אומרים – זאת שאלת השקיפות.

דב חנין: כל נושא השקיפות בקליפת אגוז ואיפה יש פערים בין הדיבורים היפים שלנו לבין המעשים הלא מוצלחים שלנו.

דב חנין: לכן הדיון הזה כל כך חשוב.

דב חנין: אני מאחל באמת הרבה הצלחה בדיון ומודה לך באמת על הקיום שלו.

דב חנין: אני מקווה שבאמת מהיום הזה נצא עם תוצאות מעשיות.

דב חנין: אני מזמין את כולם, כמובן, להצטרף בשעה שתיים לכנס שנקיים באולם שפרינצק ובשעה ארבע אחר הצהריים במליאת הכנסת.

דב חנין: אתם מוזמנים גם לשמוע ביציע האורחים.

דב חנין: תודה רבה.

סתיו שפיר: תודה.

סתיו שפיר: טלל, בבקשה.

<טלל דולב: בוקר טוב לכולם, אני הדוברת אבל למעשה אנחנו מסכמים פה כחמישה חודשים מאז הדיווח הקודם של מאמץ מרוכז של הרבה מאוד משרדי ממשלה, שכול הנציגים שלהם יושבים כאן.

<טלל דולב: בתגובה לדבריך, יש תהליך שבו קודם משתנים הדיבורים ושינוי בדיבורים יכול להוביל לשינוי במעשים.

<טלל דולב: אני חושבת שמה שלקחה על עצמה הממשלה, מה שלקחה על עצמה הכנסת ומה שלקחה על עצמה החברה הישראלית זה באמת לעשות שינוי מהותי, לא רק בתוכנית כזאת או אחרת, אלא באופן שבו החברה הישראלית מתייחסת ליוצאי אתיופיה, באופן שבו יוצאי אתיופיה משתלבים בחברה הישראלית.

<טלל דולב: הדבר הזה דורש דיבור בשפה אחרת, הדבר הזה דורש יישום תוכניות בדרכים אחרות ואני חושבת שזה אתגר גדול.

<טלל דולב: אנחנו בתחילת הדרך ואני שמחה לדווח שמאז הדיווח האחרון יש הרבה מאוד תחומים – אנחנו אחראים על פעולת המשרדים החברתיים – שמיישמים מרכיבים במסגרת התוכנית.

<טלל דולב: יש מרכיבים נוספים כמו דוח פלמור וכמו נושאים נוספים שגם בהם חלה התקדמות.

<טלל דולב: אני אגיש את ההתקדמות בתקציר ואני אתייחס גם לשקיפות.

<טלל דולב: יש מצגת של 39 שקפים, אני לא אציג אותה, אבל כל חברי הוועדה וגם האורחים יכולים לקבל דוח המצביע על התקדמות מפורטת של כל משרד ומשרד, תוך ציון איפה היינו בדיווח הקודם ואיפה אנחנו נמצאים היום.

<קריאה: המצגת עלתה לאתר ועדת השקיפות אז כולם יכולים לראות אותה שם.

<טלל דולב: כמובן שאפשר יהיה לשאול אחר כך בנושאים ספציפיים.

<טלל דולב: בכל המשרדים חלה התקדמות בהיערכות.

<טלל דולב: אנחנו הגדרנו את שנת 2016 כשנת היערכות ובשנת 2017 אנחנו רואים הרבה פעילות.

<טלל דולב: היישום עדיין לא מלא, כפי שתראו בשקפים ואני גם אציין.

<טלל דולב: החדשות הגדולות הן באמת השקת התוכנית לסבסוד משכנתאות ובניגוד לכל הציפיות יש אמון מאוד גדול של ציבור יוצאי אתיופיה בתוכנית הזאת ומעל 3,000 אנשים נרשמו לתוכנית.

<טלל דולב: משרד השיכון עשה עבודה מצוינת והביא את זה לידיעת המון אנשים.

<טלל דולב: ההגרלה תתקיים בימים אלה ויודיעו לזוכים.

<טלל דולב: אנחנו מקווים שתהיה הצלחה גם במימוש ובביצוע.

<טלל דולב: התוכנית הזאת חשובה מאוד בקידום קהילת יוצאי אתיופיה קדימה.

<טלל דולב: הקצינו למשרדי הממשלה 20 תקנים של סטודנטים ואנחנו גם בונים מאגר כדי שהסטודנטים האלה יוכלו להיקלט אחר כך כעובדים בשירות המדינה.

<טלל דולב: זאת גם הייתה עבודה מאוד מאומצת של נציבות שירות המדינה וגם פה כולם התגייסו כדי לעשות את זה כמה שיותר מהר.

<טלל דולב: אני מקווה שתוך כמה שבועות כבר נראה 20 סטודנטים נוספים, יוצאי אתיופיה, שעובדים לא במשרות אדמיניסטרטיביות אלא כולם במשרות עם אופק קידום מקצועי.

<טלל דולב: אנחנו מקווים מאוד שאחר כך הם יוכלו להיקלט בשירות המדינה.

<טלל דולב: משרד החינוך – במינהל הפדגוגי הושלם כמעט כל היישום.

<טלל דולב: בדיווח הקודם ראינו ממש התחלות ואתם תראו עכשיו השלמה רצינית של היישום כאשר המספרים נמצאים לפניכם.

<טלל דולב: בתוך זה יותר מ-500 תלמידים שאותרו ומשתתפים בתוכניות למצטיינים.

<טלל דולב: המסגרת המבדלת האחרונה בצה"ל נסגרה ובכך בעצם צה"ל ומשרד הביטחון משלימים את ההיערכות שלהם להשתלבות מיטבית בצבא.

<טלל דולב: גם על זה יש דיווח במצגת.

<טלל דולב: תוכנית החוגים נדחתה לשנת הלימודים הקרובה, אומנם בהחלטה של ועדת המעקב, שכוללת נציגי ציבור, אבל מתאמצים מאוד לעשות את זה.

<טלל דולב: תוכניות במערכת הבריאות עוד צריכות לצאת לדרך.

<טלל דולב: עכשיו נחתם הסכם לקרן חדשה להלוואות לעסקים קטנים בתנאים מיטיבים שמאפשרים ליוצאי אתיופיה, שאין להם הון עצמי, לפתוח עסקים קטנים יותר בקלות.

<טלל דולב: אני מקווה שההלוואות האלה יהיו זמינות לציבור תוך שבועות או חודשים ספורים.

<טלל דולב: במשרד הכלכלה נפתחה עכשיו תוכנית לקליטת אקדמאים בשכר גבוה.

<טלל דולב: הופץ קול קורא למעסיקים והדבר הזה מתעכב, אבל הופץ כבר קול קורא למעסיקים והם יוכלו לקלוט עובדים חדשים יוצאי אתיופיה בשכר מסובסד, החל מה-2 באוקטובר.

<טלל דולב: תוכניות מינהל התרבות ומינהל הספורט נמצאות עדיין בשלב היערכות.

<טלל דולב: הקמנו את מטה היישום ואנחנו עובדים גם ברמת משרדי הממשלה, כפי שאנשים פה יודעים ואתם רואים גם בוועדות הכנסת.

<טלל דולב: התחלנו גם לעבוד יחד עם כלל משרדי הממשלה, עם הרשויות המקומיות כך שמבחינת שקיפות זה יעזור לנו גם לוודא את הביצוע עד לאדם האחרון.

<טלל דולב: אני מקווה שבדיון הבא נוכל להביא דיווחים ממש לפי רשות, כל פעולה, מה עובד, מה לא עובד גם מטעם נציגי הרשויות המקומיות.

<טלל דולב: אני מציגה לכם את התקציב כי חברת הכנסת שפיר פתחה בנושא של התקציב.

<טלל דולב: על פי בקשת

<טלל דולב: כם מה שיכולנו לעשות ומשרד האוצר עשה מאמץ מאוד גדול גם לאפשר לעשות את זה, הוא שנשמרו בתקנה ייעודית בבסיס תקציב האוצר 60 מיליון שקלים, שזה משלים את כל מה שלא נמצא בבסיס התקציב של משרדי הממשלה.

<טלל דולב: זה לא פותר את כל הבעיה של העברות תקציביות אבל מבחינת קיומו של הכסף והעמדתו למטרה, יחד עם משרד האוצר ויחד עם המשרדים אנחנו יודעים לעקוב אחרי כל אחד ממרכיבי התקציב: תקציב ממשלתי חדש הוקצה למשרדים בבסיס, תקציב ממקורות המשרדים עצמם ותקציב אוצרי שעומד לרשות המשרדים לשימוש בפניות תקציביות.

<טלל דולב: אנחנו עדיין מחפשים את הדרך הכי טובה לעשות את זה הכי חלק והכי מהר, אבל יש לנו תמונה איפה נמצא כל אחד ממרכיבי התקציב שהובטחו ויש לנו גם יותר בפירוט ממה שאתם רואים כאן לאלו פעולות הוא מוקדש.

<טלל דולב: אנחנו רואים שלחלק מהמשרדים יש את כל התקציב בבסיס – בריאות וביטחון פנים יש עוד.

סתיו שפיר: יש אתר אינטרנט שבו אפשר גם לקבל את כל הפרטים לגבי התוכנית, הזכויות והדברים שאפשר לקבל ממנה, וגם לעקוב אחר התקציב ואחר התקנה הייעודית?

<טלל דולב: עדיין לא.

<טלל דולב: אנחנו באמת בשלבים ראשונים.

<טלל דולב: כל פעם שאנחנו עושים עדכון כזה ונדרשים לו, אנחנו מפיצים אותו לכל מי שרוצה.

<טלל דולב: אנחנו עדיין בונים את האתר, שיהיה אתר מאוד אינפורמטיבי.

<טלל דולב: כן היינו רוצים להגיע, וזה אפילו אחד היעדים שלנו בתוכנית העבודה, שעד סוף שנה זאת תהיה לנו דרך להעמיד את המידע לרשות הציבור באופן נגיש.

<טלל דולב: הדיווח האחרון הוא כמעט תמיד מלפני חודשיים-שלושה מקסימום.

סתיו שפיר: זאת אומרת שאנחנו צריכים להזמין אתכם פעם בחודש כדי שיהיה דיווח.

<טלל דולב: אם תזמיני אותנו פעם בחודש אנחנו נדווח כל הזמן על אותו מצב, כי זה כל מה שנעשה ובשטח לא יקרה כלום.

<טלל דולב: בדיוק עכשיו אנחנו מתחילים ויש לנו גם תת-ועדה בין-משרדית לנושא הבקרה וגם חברת ייעוץ שמסייעת לנו להקים מערך בקרה, שרובו יהיה ממוחשב ויצרף מידע ממקורות שונים.

<טלל דולב: אני מאוד מקווה שבכל דיווח נשתפר מבחינת הבהירות שלו, אבל כל אחד יכול לקבל את המצגת מאתנו והיא מופיעה גם עכשיו באתר הוועדה.

<טלל דולב: לרשות הציבור עומד גם גיליון אקסל יותר מפורט.

<טלל דולב: יש משרדים שהתקציבים שלהם לא בבסיס ולגבי משרד השיכון, אין לנו עדיין את פירוט המידע התקציבי, אבל זה באשמתנו ולא באשמתם כי עבדו מאוד קשה על היישום.

סתיו שפיר: לסיכום כל הדברים, התכנון היה 119 מיליון שקלים ב-2017?

סתיו שפיר: סך כל התוכנית הוא 500 מיליון שקלים.

<טלל דולב: סך כל התכנית משתנה כל שנה כי לחלק מהמשרדים יש גם תוכניות אחרות.

<טלל דולב: במשרד הכלכלה והתעסוקה חלק מהתוכניות הן דו-שנתיות וחלק מהתוכניות הן תלת-שנתיות ולא הכל ארבע-שנתי.

<טלל דולב: אנחנו מציגים את הממוצעים.

<טלל דולב: סך התקציב הוא 141 מיליון שקלים, כש-10 מיליון שקלים הם לתקציב המטה לשנת 2017.

סתיו שפיר: בכמה הסתיימה 2016, שם התקציב היה 120 מיליון שקל?

סתיו שפיר: כמה נוצל?

<טלל דולב: אני עוד לא יודעת.

<טלל דולב: במשרד החינוך באופן חוקי הם עובדים לפי שנת הלימודים, כך שלמעשה היום הם עוד עובדים מתקציב 2016 ותמי יכולה לדווח.

<טלל דולב: בספטמבר הם יתחילו לעבוד מתקציב 2017.

<תמי וייצמן: אנחנו נגיש עכשיו פנייה תקציבית.

<תמי וייצמן: יש לנו כבר תכנון תקציבי לשנת תשע"ח וזה בעצם יהיה התקציב של 2017.

<תמי וייצמן: אנחנו תמיד עובדים באיחור בגלל שזה לפי שנות לימודים.

סתיו שפיר: כן, אבל אפשר היה לתקצב אתכם בבסיס ל-2017.

<תמי וייצמן: אין ספק שהיה אפשר לתקצב.

<טלל דולב: במשרד הרווחה נחתמו הסכמים עם הרשויות המקומיות והם עדיין עובדים מתוך תקציב 2016.

<טלל דולב: משרדים אחרים כמעט לא התחילו לעבוד ב-2016 כך שאין על מה להסתכל.

<טלל דולב: סיכמנו בינינו התקציבנים שלקראת תחילת ספטמבר ניתן תמונה גם על הניצול של התקציב עד אוגוסט 2017 וגם על התמונה של 2016.

סתיו שפיר: תודה.

סתיו שפיר: עמותת טבקה, מי מייצג אתכם?

סתיו שפיר: לא? אני עוברת הלאה לאגודה הישראלית למען יהודי אתיופיה, בבקשה, זיוה.

<זיוה מקונן-דגו: הכנו מצגת.

סתיו שפיר: ראינו את המצגת בישיבה הקודמת.

סתיו שפיר: נוכל להעלות אותה לאתר הוועדה.

סתיו שפיר: תסכמי לנו בבקשה בכמה דקות את הדברים העיקריים.

<זיוה מקונן-דגו: קודם כל, תודה, גברתי היושבת-ראש, על קיום הדיון ועל הרצף ועל ההיענות לקיים את הדיון הזה ביום הזה, שחבר הכנסת דב חנין הכריז עליו כיום לקידום שוויון יוצאי אתיופיה בישראל.

<זיוה מקונן-דגו: אנחנו שמחים על כך שהכנסת עוקבת אחר פעילות המשרדים כי סוגיית השקיפות לפחות בנושא הזה – אנחנו יודעים שגם בהרבה נושאים אחרים – הכרחית מאוד כי הכספים נבלעים, כי הכספים חוזרים לאוצר.

<זיוה מקונן-דגו: אנחנו האוכלוסייה שמתוקשרת, שכל כמה שנים יש עבורה תוכנית והחלטת ממשלה, ובסופו של דבר אחרי כמה שנים שום דבר לא קורה.

<זיוה מקונן-דגו: אם לפני מעל עשור הייתה החלטת ממשלה על הקמת הפרויקט הלאומי לטיפול בכל יוצאי אתיופיה, לשילובם המיטבי של יוצאי אתיופיה מגיל לידה עד גיל 35, והמדינה התחייבה על 630 מיליון דולר במצ'ינג עם הפדרציות, כל זה הצטמצם לפירורים שהמדינה נתנה בפרויקט הלאומי, 9 מיליון שקלים כל שנה רק לתגבור הלימודי.

<זיוה מקונן-דגו: בעקבות קול מחאה שאנחנו מוחים על סוגיות מסוימות, שלא קשורות בכלל למחאה, יוצאת החלטת ממשלה.

<זיוה מקונן-דגו: זה גם מה שהיה ב-2008 בעקבות פרשת הדם השנייה, החלטה על תוכנית החומש, שאנחנו יודעים שהיא נכשלה.

<זיוה מקונן-דגו: דוח מבקר המדינה אומר את זה במפורש ובעקבות דוח מבקר המדינה קמה התוכנית של הדרך החדשה.

<זיוה מקונן-דגו: בעקבות המחאה האחרונה התקבלו החלטות הממשלה האלה.

<זיוה מקונן-דגו: הסוגיה המהותית היא שכאשר מקבלים החלטות, לא מיישמים אותן.

<זיוה מקונן-דגו: אבני היסוד של התוכנית הזאת אומרות, גברתי היושבת-ראש, שילוב מיטבי: סגירת כל התוכניות המבדלות.

<זיוה מקונן-דגו: אם נעבור משרד-משרד נראה שהם ממשיכים לתקצב את כל התוכניות שבעצם הם היו אמורים לסגור.

סתיו שפיר: איפה?

<זיוה מקונן-דגו: משרד החינוך, למשל, הוא אומר שהוא מתקצב תגבור לימודי והוא מתקצב את הפרויקט הלאומי האתיופי, שהיה בתקציב של 9 מיליון שקל ובשנה הנוכחית הכפילו את התקציב שלו ל-20 מיליון שקל.

<זיוה מקונן-דגו: איך זה יכול להיות?

<זיוה מקונן-דגו: זאת תוכנית שאמורה להיסגר כי זאת תוכנית מבדלת.

<זיוה מקונן-דגו: זאת אחת מאבני היסוד של החלטת הממשלה.

<זיוה מקונן-דגו: תוכנית למורים יוצאי אתיופיה – איך יכול להיות שמשרד החינוך מפתח תוכנית ומרחיב אותה לסטודנטים יוצאי אתיופיה?

<זיוה מקונן-דגו: מה זאת אומרת?

<זיוה מקונן-דגו: הסטודנטים האלה התקבלו בזכות עצמם למכללות, מה פתאום אתם מייצרים עבורם תוכניות?

<זיוה מקונן-דגו: אבל זה מה שקורה כשמשרד מתוקצב להפעלת תוכניות והוא לא מוצא פתרון כדי לתת מענה ספציפי וממוקד אלא משמר את התוכניות ומרחיב אותן.

<זיוה מקונן-דגו: במקום שהכספים האלה יגיעו ליעדם, כפי שנאמר בדוח המבקר, הכספים הולכים למנגנונים במקום להגיע לקהילה.

<זיוה מקונן-דגו: זאת אבן יסוד מאוד מאוד משמעותית וזה לא הגיוני שמקבלים החלטות על סגירת תוכניות ובמקום לסגור אותן, מרחיבים אותן.

<זיוה מקונן-דגו: משרד הכלכלה אומר שהוא רוצה לשלב את יוצאי אתיופיה בתעסוקה.

<זיוה מקונן-דגו: הוא מקים מרכזי הכוון ליוצאי אתיופיה בלבד ברשויות המקומיות, במרכזי נוער ובמרכזי צעירים.

<זיוה מקונן-דגו: מרכזי צעירים מיועדים לכולם, למה יוצאי אתיופיה לא יכולים ללכת ולקחת את הוואוצ'רים וכולי?

<זיוה מקונן-דגו: למה צריך מנגנון של יוצאי אתיופיה בנפרד, של רכזים וכולי?

<זיוה מקונן-דגו: דרך אגב, בכל משרד ומשרד אנחנו מגלים שעבור הדרך החדשה יש רכזים.

<זיוה מקונן-דגו: אלה עוד מנגנונים שמייצרים כדי לספוג את הכספים במקום לטפל ולתת מענה ישיר.

<זיוה מקונן-דגו: יש לזה פתרון.

<זיוה מקונן-דגו: כשמשרד השיכון יצא בקריאה למשכנתאות ולהלוואות לזוגות צעירים יוצאי אתיופיה, הם יודעים שזה נטו מגיע להם כהלוואה והם יכולים ללכת ולקחת אותה.

<זיוה מקונן-דגו: במקום 200 בלבד שאמורים לקבל בשנה, נרשמו 3,000 כי זה משהו שהם יכולים לנצל אותו באופן ישיר כמו המלגות לסטודנטים יוצאי אתיופיה.

<זיוה מקונן-דגו: סטודנט יכול לקבל את המלגה באופן ישיר ולנצל אותה.

<זיוה מקונן-דגו: או המשכנתאות והמענקים לרכישת דירה של העולים שיוצאים ממרכזי קליטה.

<זיוה מקונן-דגו: אלה מענים שיכולים לתת באופן פרטני וכל אחד יכול לנצל אותו.

<זיוה מקונן-דגו: אם מייצרים את התוכניות האלה כדי לתת לאתיופים, זה מייצר מנגנונים, זה משמר אותם ובעצם מפריד ומנציח.

סתיו שפיר: זיוה, אתם נמצאים בקשר עם טלל ועם משרד ראש הממשלה?

<זיוה מקונן-דגו: כן, אנחנו בקשר.

<זיוה מקונן-דגו: אנחנו אומרים להם והם אומרים שהם נכנסו אחרי שכל התוכניות האלה התחילו.

<זיוה מקונן-דגו: הם אומרים שהתפקיד שלהם הוא לעקוב ולפקח, אבל אם יש החלטה שאומרת לסגור תוכניות מבדלות, אני לא יודעת למה לא סוגרים את התוכניות המבדלות.

<זיוה מקונן-דגו: אני לא יודעת למה זה לא קורה.

<זיוה מקונן-דגו: בהחלטה לפחות בתחום החינוך אנחנו יכולים להגיד שסגירת פערים פירושה שיש פערים וצריך לסגור אותם, אבל היעדים ששמו הם בכלל שיפור ההישגים לארבע שנים ב-10%.

<זיוה מקונן-דגו: סליחה, אנחנו משתפרים בלי שום עזרה ובלי שום דבר הרבה יותר טוב מזה.

<זיוה מקונן-דגו: תמונת המצב היא כאילו יש שינוי, כאילו יש שיח חדש, אבל הדברים לא משתנים והם נשארים אותו דבר.

<זיוה מקונן-דגו: קיבלתם החלטה, הממשלה קיבלה החלטה, הציבור, הקהל שהשתתף בשולחנות העגולים אמר:

<זיוה מקונן-דגו: אנחנו לא רוצים בנפרד.

<זיוה מקונן-דגו: אנחנו רוצים את התוכניות הקיימות והמשרדים לא מסוגלים לשחרר כי התפיסה היא שאתיופים הם בעיה וצריך לתת להם פתרון לבעיה הזאת, היא התפיסה ולא שאפשר לראות שהקהילה הזאת מגוונת, הצרכים מגוונים.

<זיוה מקונן-דגו: יש תלמידים מצטיינים ומחוננים שיכולים להיות במסגרות רגילות ולא במסגרות נפרדות.

<זיוה מקונן-דגו: יש תלמידים שמתקשים, גם אחרים ולא רק יוצאי אתיופיה מתקשים.

סתיו שפיר: ברור, הנקודה מובנת.

סתיו שפיר: תודה רבה.

סתיו שפיר: משרד החינוך, בהקשר להערה שאמרה זיוה אפשר להביא לנו תוכניות?

<תמי וייצמן: אפשר בהחלט להבין.

<תמי וייצמן: חלק מהתוכניות נסגרו לחלוטין וחלק מאותן תוכניות הורחבו על ידי הוספת ילדים שאינם בני הקהילה לתוך התוכניות, כי הן תוכניות שחשבנו שהן טובות.

<תמי וייצמן: בחלק מהתוכניות הילדים מקבלים ברמה הפרטנית תגבור לתוך משהו שישנו בסך הכול בתוך בית הספר.

<תמי וייצמן: אני אשמח לעבור על כל תוכנית ולהסביר מה קרה.

<תמי וייצמן: התוכנית הראשונה שמופיעה לכם כאן הייתה תוכנית פאקט שעבדה בגני הילדים והייתה תוכנית מבדלת.

<תמי וייצמן: היא נסגרה לחלוטין ולפחות בחלק של משרד החינוך סגרנו אותה לחלוטין.

<זיוה מקונן-דגו: היא עדיין פועלת בבתי הספר.

<תמי וייצמן: היא לא עובדת בבתי הספר עם משרד החינוך.

<תמי וייצמן: יכול להיות שהיא פועלת דרך רשויות מקומיות.

<זיוה מקונן-דגו: זאת אחריות שלכם.

<תמי וייצמן: אנחנו הודענו לכל הגורמים שהתוכנית נסגרת, נסגרה והופסקה בשנת הלימודים תשע"ז.

<תמי וייצמן: אין פאקט.

<תמי וייצמן: אם יש במקום ספציפי, זיוה, אשמח לקבל עדכון ולפנות לאותו מנהל מחוז רלוונטי כדי לטפל.

<תמי וייצמן: לצערי לא קיבלתי ממך פנייה אבל אני אשמח.

סתיו שפיר: כולם פה מונעים באמת מרצון טוב וזאת תהיה קצת שאלת תם, אבל יכול להיות שהיא תהפוך להצעה.

סתיו שפיר: יש פה אנשי מקצוע בתחום, חבר'ה מהחברה האזרחית שעשו את העבודה לאורך השנים ומכירים היטב את המערכות.

סתיו שפיר: יש פה אנשי מקצוע מתוך משרדי הממשלה שעובדים ואמונים על התוכנית הזאת.

סתיו שפיר: למה לא להיפגש פעם בחודש בשולחן עגול, סגור, מפגש של שעה באופן קבוע יחד עם ארגוני החברה האזרחית?

<טלל דולב: יש ועדה של כלל משרדי הממשלה, ועדה אחת משותפת.

<טלל דולב: בכל אחד מהמשרדים, גם כחלק ממנגנון הבקרה והמעקב, יש ועדת מעקב משלו, שמורכבת מ-50% נציגי ציבור, שיכולים להיות אנשי ארגונים שמבינים בתחום, ו-50% אנשי משרד.

<טלל דולב: ההחלטה לדחות את תוכנית החוגים במשרד החינוך התקבלה בוועדה כזאת.

<טלל דולב: ישבו אנשי מקצוע, גם אנשים מהחינוך הבלתי פורמלי, גם ממשרד החינוך, גם מארגונים וגם אנשים פרטיים ואמרו: אנחנו לא רוצים ליצור מצב שאנחנו מכניסים לחוגים יוצאי אתיופיה בקבוצה גדולה באמצע השנה, בואו נדחה את זה ל-1 בספטמבר.

<טלל דולב: השיח הזה מתקיים ועירית יכולה לעבור על כל תוכנית.

<טלל דולב: לא כל התוכניות מבדלות ולא כל התוכניות אותו דבר.

<טלל דולב: כפי שפתחתי ואמרתי בתחילת דבריי, זיוה, והיו לנו על זה הרבה שיחות, יש צורך לעשות שינוי בדרכי הפעולה שחלק מהשירותים החברתיים עובדים בהם כי הם הורגלו לעבוד בדרך מסוימת.

<טלל דולב: בזה זיוה צודקת.

<טלל דולב: אנחנו כממשלה דרשנו לראות שהתקציב מגיע רק ליוצאי אתיופיה.

<טלל דולב: היה מאוד נוח לעשות תוכניות מבדלות וצריך לעשות שינוי תפיסה.

<טלל דולב: בחלק מהמקרים ובחלק מהמשרדים התוכניות עוברות שינוי תפיסה.

<טלל דולב: אני יכולה להגיד לכם שבמשרד החינוך זיוה מדברת על שתי תוכניות ועירית יכולה להגיד שיש הרבה תוכניות.

<טלל דולב: רובן אינן מבדלות.

<טלל דולב: יש מקומות שאנחנו חוששים מאוד לשפוך את התינוק עם המים והאם נצליח לתת את כל העזרה אם נפרק את הכול.

<טלל דולב: עירית, אם את רוצה להוסיף, בבקשה, כי יש שינויים הדרגתיים שנעשים.

<תמי וייצמן: זה מה שרציתי להגיד, שאנחנו כרגע בתהליך.

<תמי וייצמן: התוכנית שמדברת עליה זיוה היא תוכנית שהשנה משלבת 20% ילדים שאינם בני הקהילה ובשנה הבאה זה יגדל ל-30%.

<תמי וייצמן: אנחנו רוצים שהיא תהפוך להיות תוכנית ככל תוכנית.

<תמי וייצמן: היא מתקיימת בבתי ספר שיש בהם מספרים גבוהים יחסית של בני הקהילה כדי לתת תשובה לנושא של בגרויות והכנה לקראת בגרויות.

סתיו שפיר: אנחנו נשמח לקבל את פרטי המעקב וכל הדברים האלה.

<זיוה מקונן-דגו: עניין השקיפות.

סתיו שפיר: על זה אני מדברת.

<תמי וייצמן: אין בעיה.

<תמי וייצמן: זה לוקח זמן.

<תמי וייצמן: פתחנו ערוצים לקבלת פניות, למשל מת"לית שהוציאה שלושה ילדים בני הקהילה בלי אף ילד שאינו בן הקהילה לתגבור ועבודה על כישורי למידה.

<תמי וייצמן: קיבלתי טלפון, למחרת בית הספר קיבל התייחסות והעברנו שוב הודעה לכל המת"ליות שמטפלות בילדים ברמה פרטנית שלא מוציאים את בני הקהילה לבד.

<זיוה מקונן-דגו: אם אותרו שלושה ילדים יוצאי אתיופיה שיש להם קושי משותף, מה הבעיה להוציא אותם?

<תמי וייצמן: ההחלטה היא לא לטפל בהם בנפרד ולכן אנחנו מתעקשים - - -

<זיוה מקונן-דגו: זאת בדיוק הבעיה של התפיסה שלכם.

<זיוה מקונן-דגו: אתם לא מדברים על צורך, אתם מדברים על צבע וזאת הבעיה בתפיסה.

<זיוה מקונן-דגו: לא יכול להיות שתבואו ותגידו: תסגרו תוכניות – גברתי, יש לי את האסמכתות – ותסגרו חוזה עם אותם הפרויקטים בסתר, כשזה לא שקוף לאחר שאתם מקבלים החלטות, ואחר כך אתם באים ואומרים: לא עשינו שום דבר.

<זיוה מקונן-דגו: יש תמיד אסמכתות.

<זיוה מקונן-דגו: שנית, הסיפור הוא האם אתם רואים צורך, ילד, או שאתם רואים צבע.

<זיוה מקונן-דגו: זאת הסוגיה.

<תמי וייצמן: אנחנו רואים צורך וילד.

<זיוה מקונן-דגו: לא, אתם לא רואים צורך וילד.

<זיוה מקונן-דגו: אתם רואים צבע.

<זיוה מקונן-דגו: זה הסיפור.

<תמי וייצמן: אנחנו נותנים טיפול מיטבי ולוקח לנו זמן לעשות ירידה, הכשרה מחדש, שינוי תפיסה ודרך עבודה של אנשים שעבדו הרבה שנים בצורות שונות.

<תמי וייצמן: צריך סבלנות גם לתהליך הזה.

<תמי וייצמן: הכנסנו תוכניות חדשות שרואות בית ספר כללי, לא מסתכלות מי הם בני הקהילה או לא, אלא אומרות שבית הספר צריך להשתפר בסך הכול.

<תמי וייצמן: אם צריך לתת עוד כלים של עבודה, זה חלק מהעבודה שאנחנו עושים.

<תמי וייצמן: אנחנו מכניסים אנשים שנותנים את הכלים החסרים לבית הספר כדי שכל בית הספר יתקדם.

סתיו שפיר: אנחנו חייבים להתקדם.

<תמי וייצמן: אני רוצה לדבר על המצטיינים כי זיוה טוענת שבמצטיינים אנחנו פועלים בנפרד.

<תמי וייצמן: אף תוכנית מצטיינים אינה מופרדת.

<תמי וייצמן: כל תוכניות משרד החינוך מעורבות.

סתיו שפיר: תודה.

סתיו שפיר: בבקשה, תעבירי לי את הרשימה.

סתיו שפיר: אנחנו נמשיך את המעקב הזה.

סתיו שפיר: ברור שתהליכים לוקחים זמן, אבל כדי שהם יתקיימו צריך להציב להם יעדים ולראות שאנחנו מתקדמים משנה לשנה, אחרת לא עשינו שום דבר.

סתיו שפיר: נראה לי שכולם כאן מבינים את זה.

סתיו שפיר: תעבירו לנו את הדיווח על מה נמצא, איפה השינוי ומתי אתם מציבים את היעדים האלה.

סתיו שפיר: נפעל בשקיפות המרבית כדי לגרום לזה לקרות ונבצע על זה מעקב.

סתיו שפיר: נראה שבאמת משתפרים.

סתיו שפיר: אם יש פה נכונות להשתפר, זה יקרה.

סתיו שפיר: בבקשה, מנכ"ל עמותת טבקה.

סתיו שפיר: אנחנו ממש בזמנים קצרים אז בבקשה, בקצרה.

<פנטהון אספה - דוויט: אני מתנצל על האיחור, הייתי בוועדה אחרת.

<פנטהון אספה - דוויט: לא כל תוכנית שהיא ליוצאי אתיופיה, היא כישלון.

<פנטהון אספה - דוויט: ולא צריך לעשות ולהשקיע מאמצים כדי לסגור כל תוכנית ותוכנית.

<פנטהון אספה - דוויט: צריך לחשוב לעומק.

<פנטהון אספה - דוויט: בדוח האחרון של המיצ"ב ראינו בתי ספר שהיו בתחתית הרשימה ועלו כמה דרגות בשל שינוי מדיניות, השקעה נכונה ודרך עבודה נכונה.

<פנטהון אספה - דוויט: אני חושב שצריך פה התייחסות בצורה רצינית, איך התוכניות האלה פועלות.

<פנטהון אספה - דוויט: יש תוכניות משולבות שנכשלות, ולא בגלל יוצאי אתיופיה, המעורבים ייצאו מוצלחים.

<פנטהון אספה - דוויט: יש תוכניות, צריך להקצות משאבים שיהיו כלולים בתקציב המדינה.

<פנטהון אספה - דוויט: המדינה משחקת וכך בכל פעם יש תוכנית גדולה, מבטיחים תקציבים בתקשורת אבל התקציב לא יושב בספר התקציב.

סתיו שפיר: אלה הדברים שאתם פתחנו את הישיבה.

<פנטהון אספה - דוויט: אני מתנצל שהצטרפתי רק עכשיו.

סתיו שפיר: אלה בדיוק הדברים שאנחנו מנסים לטפל בהם.

<פנטהון אספה - דוויט: לדעתי כאן טמונה הבעיה.

<פנטהון אספה - דוויט: אנחנו לא יכולים לבנות תוכניות כך שאם יישאר עודף נשתמש בו ואם לא, נסתדר עם מה שקיים.

<פנטהון אספה - דוויט: אני חושב שהממשלה צריכה לבוא ולשים את התקציב הזה בספר התקציב, כמו שיש הבטחה, מוגן, כדי שהוא יופעל, יוקצה וייושם על התוכניות שלשמן הוא תוקצב.

<פנטהון אספה - דוויט: לדעתי, יש פה הרבה מאוד דברים שהממשלה מבטיחה ועם הזמן הם מתאדים, אבל הזמנים האלה עברו.

<פנטהון אספה - דוויט: אנחנו נעמוד על המשמר, אנחנו נעשה הכול כדי שלא יקרה מה שקרה במשך שלושים שנה.

<פנטהון אספה - דוויט: הדברים השתנו ואנחנו נמשיך לעשות את זה.

<פנטהון אספה - דוויט: אני מודה לך, גברתי, על ההזדמנות.

סתיו שפיר: תודה רבה, אנחנו נעשה את זה ביחד.

סתיו שפיר: אני מבטיחה.

סתיו שפיר: אני אסכם את הדיון ואבקש מכם מספר דברים כדי שנוכל לבצע מעקב בצורה מסודרת.

סתיו שפיר: אחרי שעברנו על המספרים והטבלאות שהציגה טלל דולב, יש לנו תמונה חלקית – היא כבר משופרת.

<טלל דולב: בעוד ארבע שנים התוכנית תיגמר ותהיה מלאה.

סתיו שפיר: לא, אנחנו רוצים שהיא תיגמר עם כל התקציבים ואחרי שהיא השיגה את כל מטרותיה, ואז אנחנו נהיה מרוצים.

סתיו שפיר: לצד משרדים כמו בריאות וביטחון פנים אנחנו עדיין רואים פערים תקציביים גדולים במשרדי הרווחה, הביטחון והתרבות.

סתיו שפיר: המעקב והשיח שמתנהלים פה מאוד מאוד חשובים ואני מקווה מאוד שהם יקרו.

סתיו שפיר: אנחנו ננהל אותם אחת לכמה חודשים ואני חושבת שהם צריכים לקרות וגם להיות מדווחים אחת לחודש בצורה סדורה.

סתיו שפיר: זאת לא בקשה מוגזמת.

סתיו שפיר: אנחנו מדברים על תוכנית רב-שנתית, אבל בסוף היא צריכה להראות תוצאות בטווחים מידיים, למשל בנושא שהעלתה זיוה מקונן, של סגירת התוכניות.

סתיו שפיר: אנחנו מדברים פה גם על דברים נוספים ועל העברות של התקציבים שנועדו לתוכנית הזאת.

סתיו שפיר: אני מקווה גם שבתקציב הבא זה כבר ייכנס לתקציב.

סתיו שפיר: בשביל הדברים האלה באמת צריכה להתקיים ישיבת המעקב הזו, בשיתוף החברה האזרחית, שמכירים את השטח בצורה הטובה ביותר וגם בתוך משרדי הממשלה, להעביר את הדיווח הזה כדי שהוא יהיה שקוף לציבור.

סתיו שפיר: זה נועד לכך שאנשים גם יכירו את הזכויות שלהם, גם יוכלו להצביע על תיקונים שצריך לתקן ובכך תהיה ההתקדמות הטובה ביותר.

סתיו שפיר: מההיכרות הקצרה שלי עם האנשים שאחראים על התוכנית, עם טלל ועם המשרדים, יש פה נכונות ויש כוונות וצריך רק לממש את התוכנית בצורה יעילה.

סתיו שפיר: לקראת הישיבה הבאה אנחנו מצפים לראות אתר אינטרנט שמכיל את המידע הזה.

סתיו שפיר: קחו את אחת מהמשרות המובטחות למתכנתים ובוני אתרים ושיהיה אתר אינטרנט.

<טלל דולב: כבר גנבנו אחת מעשרים המשרות ואני מקווה שזה יעזור.

סתיו שפיר: שהדבר הזה יתממש כי באמת בלי זה אנשים לא יכירו את הזכויות שלהם.

סתיו שפיר: זה הבסיס.

סתיו שפיר: וזה גם לא כל כך קשה כבר בימינו.

סתיו שפיר: זאת עבודה יחסית פשוטה בסופו של דבר.

סתיו שפיר: אגב, היא יכולה להיות חלק מעבודה חינוכית בבתי הספר.

סתיו שפיר: גם זאת אפשרות כדי להנגיש את המידע הזה.

סתיו שפיר: כמו שמאז הישיבה הקודמת הצלחנו להשיג 60 מיליון שקלים בתקנה ייעודית, כך שווה שנלך לקראת שקיפות מלאה בתוך התוכנית הזאת בכלל משרדי הממשלה.

סתיו שפיר: הטענות ששמענו על התוכניות המבדלות מצד ארגוני יוצאי אתיופיה הם דברים שבאמת חייבים להיפתר.

סתיו שפיר: אנחנו מצפים לראות נוסח ויעדים ברורים מתי זה קורה כדי שנוכל לעקוב אחריהם.

סתיו שפיר: משרד החינוך – סטטוס עדכני על הנושא הזה, בבקשה.

סתיו שפיר: אני מבקשת גם ממשרדי התרבות, הרווחה והביטחון לתת לנו סטטוס עדכני בכתב, שגם ניתן לפרסם בצורה שקופה כדי להבהיר היכן אנחנו עומדים.

סתיו שפיר: משרד ראש הממשלה – לגבי התוכניות המבדלות, כי את יתר הפרטים העברתם לנו.

סתיו שפיר: אנחנו נמשיך בתוך שלושה חודשים מהיום את ישיבת המעקב הבאה ונראה איך אנחנו מתקדמים שם.

סתיו שפיר: תודה רבה לכולם.